‘จิตวุฒิ’ สานต่อภารกิจ สมาคมนายหน้าประกันฯ
โดย...ทีมข่าวการเงินโพสต์ทูเดย์
25 ส.ค. 2558

โดย...ทีมข่าวการเงินโพสต์ทูเดย์
ในที่สุด “จิตวุฒิ ศศิบุตร” ก็ได้รับการคัดเลือกจากสมาชิกให้เป็นนายกสมาคมนายหน้าประกันภัยไทยอีก 1 สมัย วาระดำรงตำแหน่งตั้งแต่ปี 2558-2560 ทำให้การสานต่อนโยบายต่างๆ ของสมาคมนายหน้าประกันภัยไทยยังคงเป็นไปอย่างต่อเนื่อง 
จิตวุฒิ กล่าวว่า สมาคมได้คาดการณ์ว่า ในปีนี้ธุรกิจนายหน้าประกันภัยจะเติบโตเพิ่มขึ้นประมาณ 5% ซึ่งถือว่าเป็นอัตราเติบโตที่สวนกระแสกับตลาดที่คาดกันว่า เบี้ยประกันภัยปีนี้จะมีอัตราการเติบโตน้อยลง โดยการเติบโต 5% มาจากการที่บริษัทสมาชิกมีการเกาะกระแสดิจิทัลมาร์เก็ตติ้งมากขึ้น  
ทั้งนี้ หลายบริษัทได้มีการเพิ่มช่องทางขายผ่านระบบดิจิทัล และในช่วงไตรมาส 4 ของปีนี้ เป็นโอกาสทองที่สมาชิกจะได้รับประโยชน์จากยอดขายรถยนต์ในระบบที่จะเพิ่มขึ้นจากงานมอเตอร์โชว์ช่วงปลายปี รวมทั้งการคิดอัตราภาษีสรรพสามิตรถยนต์แบบใหม่ คือคิดตามอัตราการปล่อยคาร์บอนไดออกไซด์ แทนการคิดตามความจุกระบอกสูบแบบเดิม (ซีซี) ซึ่งจะส่งผลให้ราคารถยนต์ในปี 2559 เพิ่มสูงขึ้น จะทำให้ลูกค้ารีบซื้อรถคันใหม่ในปีนี้แทน  
นอกจากนี้ ในส่วนของช่องทางการขายผ่านธนาคารพาณิชย์ หรือแบงก์แอสชัวรันส์ก็เริ่มถดถอยลง เป็นโอกาสของนายหน้า และช่องทางอื่นๆ ที่จะเข้าไปเก็บลูกค้าได้มากขึ้น ขณะที่ช่องทางของโบรกเกอร์จะมีความหลากหลายมากขึ้น
เช่น ช่องทางขายผ่านไฮเปอร์มาร์เก็ต ร้านสะดวกซื้อ สาขาไปรษณีย์ ทำให้ลูกค้าเข้าถึงประกันได้ง่ายขึ้น ส่งผลให้ปีนี้ยอดขายผ่านธุรกิจนายหน้าประกันภัยจะเติบโตได้ 5% ตามเป้า
อย่างไรก็ตาม ธุรกิจนายประกันภัยก็ยังมีปัจจัยที่ท้าทายในปีนี้ โดยเฉพาะเรื่องของนายหน้า หรือโบรกเกอร์เถื่อน ที่จะส่งผลกระทบต่อความเชื่อมั่นในธุรกิจนี้ จึงต้องดึงความเชื่อมั่นของประชาชนกลับมา โดยมีแนวทางการแก้ไขปัญหาโบรกเกอร์เถื่อน ด้วยการกำหนดให้มีการสังกัดนายหน้านิติบุคคลภายใน 5 ปี นั้น ช้าเกินไป เพราะกว่าจะมีการบรรจุอยู่ในร่างกฎหมายใหม่ได้นั้นต้องใช้เวลา ทางสมาคมจึงอยู่ระหว่างการจัดทำจรรยาบรรณ หลักปฏิบัติที่ดีของนายหน้า เพื่อยื่นให้สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) สมาคมประกันชีวิตไทย และสมาคมประกันวินาศภัยไทยเห็นชอบ 
นอกจากนี้ ยังต้องมีการเตรียมตัวเพื่อรับการเปิดเสรีการค้าอาเซียน (เออีซี) ซึ่งจะมีการปรับตัวเป็นคลื่นใต้น้ำ มีบริษัทต่างชาติเข้ามาติดต่อขอซื้อใบอนุญาตประกอบธุรกิจจากโบรกเกอร์ท้องถิ่น เมื่อทุนต่างชาติมีมากขึ้นคนไทยที่มีทุนน้อยกว่าจะมีปัญหาเรื่องการลงทุนระบบงาน ปัญหาขาดบุคลากรเพราะมีการดึงตัวกัน ซึ่งเป็นสิ่งที่นายหน้าสัญชาติไทยต้องเตรียมตัวรับมือ
สำหรับแผนการดำเนินงานของสมาคมในช่วงปี 2558-2560 จะเหมือนกับช่วง 2 ปีที่ผ่านมา แต่จะทำให้เข้มข้นมากขึ้น โดยยึดนโยบาย 4 R เป็นหลัก
นโยบายแรกคือ การเพิ่มสมาชิกจากปัจจุบันโดยธุรกิจประกันภัยไทยมีนายหน้าทั้งสิ้น 758 บริษัท แบ่งเป็นนายหน้าที่ถือใบอนุญาตทั้งธุรกิจประกันชีวิตและประกันวินาศภัย 111 บริษัท นายหน้าตรง 207 บริษัท ขณะที่สมาคมมีสมาชิกอยู่เพียง 81 บริษัท ถือเป็นการบ้านของสมาคม เบี้ยประกันผ่านนายหน้ามีเท่าไหร่ จึงอยากได้ความร่วมมือจากสมาชิกมากขึ้น  ด้วยการเพิ่มจำนวนสมาชิกผ่านช่องทางต่างๆ เช่น ร้านสะดวกซื้อ ให้มาเป็นสมาชิก ตั้งเป้าหมายว่าภายใน 2 ปีนี้จะมีสมาชิกเพิ่มเป็น 100 บริษัท
นโยบายต่อมา คือ การปรับภาพลักษณ์สมาคมเพิ่มสิทธิประโยชน์ต่างๆ ทำสมาคมให้เป็นศูนย์กลางต่างๆ เช่น ทำข้อมูลความเคลื่อนไหวของธุรกิจ บริการเอสเอ็มเอส จัดสัมมนาทุก 2 เดือน เอาชั่วโมงอบรมสัมมนาไปนับเป็นชั่วโมงเพื่อใช้ประกอบการขอต่ออายุใบอนุญาตนายหน้าได้
อีกนโยบายหนึ่ง คือ การเจรจากับ คปภ. ให้พิจารณาสมาชิกก่อนรายที่ไม่ได้เป็นสมาชิก รวมไปถึงการจัดหาประกันความรับผิดต่อวิชาชีพให้สมาชิกซื้อในราคาพิเศษ วงเงินคุ้มครองมีตั้งแต่ 1 ล้านบาท 5 ล้านบาท และสูงสุด 30 ล้านบาท
โดยสมาคมจะหาบริษัทรับประกันภัยต่อ หรือรีอินชัวเรอส์ในต่างประเทศเข้ามารองรับ ซึ่งจะส่งผลดีกับธุรกิจ ทำให้ประชาชนที่ซื้อประกันมีความอุ่นใจ เพราะหากบริษัทนายหน้าทำอะไรพลาดไป ก็สามารถนำเงินจากประกันตัวนี้มาเยียวยาผู้เสียหายได้
สุดท้าย คือ จะมีการเปิดเผยข้อมูลเบี้ยประกันของนายหน้า ด้วยการหารือกับ คปภ.ในการเปิดเผยข้อมูลให้บริษัทประกันภัย รวมถึงการรับฟังและสะท้อนความคิดเห็นจากบริษัทสมาชิกด้วยกันเอง นำเรื่องร้องเรียนต่างๆ เสนอผ่านเวทีสภาธุรกิจประกันภัยไทย และ คปภ.
ทั้งหมดนี้จะช่วยให้สมาชิกแต่ละรายมีความเข้มแข็งในธุรกิจมากขึ้น